Faida na madhara ya teknologia katika shule za sekondari

FAIDA NA MADHARA YA TEKNOLOJIA KATIKA SHULE ZA  SEKONDARI 
Teknolojia ni hali ambayo vitu vipya huundwa au kuongezwa ubora kwa jambo au kitu fulani. Mpaka sasa,  teknolojia imeweza kusaidia katika sekta mbali mbali kama vile nyumbani, kazini, maofisini na hata pia katika sekta ya elimu. 

Katika sekta ya elimu, teknolojia imeweza kusaidia katika njia mbali mbali ili kuwezesha ubora wa kupata elimu kwa njia ya urahisi.  Wazazi na walimu na hata pia serikali imewezesha utumizi wa teknolojia katika masomo. Hii inatumika haswa katika shule za sekondari. 

Walimu wengi wa shule za sekondari wanajikita sana katika utumiaji wa teknolojia ili kuendeleza masomo, kwa mfano walimu wanaweza kutumia simu zao ili waweze kufanya utafiti wa swali fulani ambalo labda linaleta utatanishi. Hii inaweza kuwasaidia wanafunzi kwani maswali yao yanaweza kujibiwa kwa njia rahisi. Walimu pia wanaweza kuwasilisha namba zao za simu kwa wanafunzi wake ili pindi kuzukapo maswali ndani au kipindi cha likizo waweze kujibiwa. 

Wazazi wenye uwezo wameweza kuwanunulia wana wao tarakilishi ambazo wanaweza kuzitumia pindi wanapotaka kusoma. Wanafunzi wanaweza kufuatilia masomo mitandaoni tofauti tofauti kama vile kuangalia vitabu kama vile kigogo. 

Mbali na masomo wanafunzi pia wanaweza kukuza talanta kupitia mitandao. Wengine wanaweza kukuza akili zao. Mwanafunzi anaweza kupata habari tofauti kutoka sehemu tofauti tofauti ambazo pengine zinaweza kumsaidia wakati wa mbeleni. 
        
Teknolojia haijasaidia tu kwani pia kuna madhara mengi ambayo imeweza kuleta. Madhara haya yanaweza   kuathiri wanafunzi moja kwa moja au kupitia njia zingine. Kupitia idadi ya wanafunzi  wanao athirika na teknolojia inasemekana kuwa wengi ni wanafunzi wa sekondari. 

Katika teknolojia kuna mitandao ya aina tofauti ambayo huleta madhara, kwani mwanafunzi hususan wa jinsia ya kike anaweza kuharibu maisha yake. Hii inaweza kuwa kwa kupachikwa mimba. Wanafunzi wanaweza kupata marafiki kupitia mitandao ambao pengine wanaweza kuwa hawana nia nzuri kwao. 

Wanafunzi walio na simu zilizo na mitandao watakuwa wakitumia muda mwingi mitandaoni. Wengine wanaweza kulala wakiwa wamechelewa ilhali muda huo wangetumia  kudurusu vitabu vyao. 

Wanafunzi hawaharibiwi tu na simu, televisheni pia njia ya kiteknolojia inayowafanya wanafunzi wa sekondari kutazama vipindi visivyo vya umri wao. Hii itawafanya kuiga tabia za waigizaji wa vipindi hivi. Wazazi wanafaa kuangalia mienendo ya watoto wao.